אהבה יוונית

פרק ראשון: "בומרנג"

דפני היא סטודנטית ללימודי פוליטיקה באוניברסיטה של אתונה, ופַארֶס הוא פליט סורי-נוצרי שהיה סטודנט לאמנות בארצו. פארס מבקש להגר לקנדה, מנסה לרכוש דרכון מזויף, ומתקיים כרוכל רחוב המציע מציאות זולות לנהגים בכביש. השניים נפגשים כשפארס מחלץ את דפני מידי תוקפים בסמטה חשוכה בלילה, וכאשר הוא רואה אותה במקרה באוטובוס, פארס מחזיר לדפני את הטלפון הנייד ששמטה במנוסתה, והם מתאהבים.
אדוניס, אביה של דפני, הוא גזען שונא זרים המאשים את המהגרים, הממשלה וחברות הביטוח בהתמוטטות רשת החנויות שלו. בהיותו סבור שיש לסלק את כל המהגרים מיוון, אדוניס פעיל בחבורה של גזענים העושים פוגרומים במהגרים לא-חוקיים. בנוסעו ברחובות אתונה, מהגר מנסה למכור לו בומרנג. אדוניס מתנפל על המהגר בצעקות, והלה נמלט כשהבומרנג נשאר בידי אדוניס. הוא נאלץ למכור את המכונית, יושב ממורמר על שפת הים ומשליך בתסכול את הבומרנג שחוזר אליו. דפני עוזבת את הבית למורת רוחו אביה שלא יודע על הרומן שלה עם פליט ערבי, והיא מבלה את רוב זמנה עם פארס המתגורר עם מהגרים לא חוקיים רבים בשדה התעופה הישן והנטוש של אתונה.
אדוניס וחבריו מצטיידים בנשק חם, יוצאים באחד הלילות לפרוע במהגרים הלנים בשדה התעופה, ופותחים באש לכל עבר. דפני ופארס, הישנים במטוס נטוש, בורחים יחד עם כל הזרים, ודפני ואדוניס נתקלים זו בזה, לתדהמת שניהם. בסצנה זו נקטע הפרק הראשון.

פרק שני: "Loseft 50mg"

יורגוס אָנְגֶלוּ הוא מנהל שיווק בחברה באתונה, נשוי ואב לילד בשם אדוניס. נישואיו מידרדרים בגלל קשיים כלכליים, ולכן הוא צורך טבליות Loseft נוגדות דיכאון. בינתיים, אֶלִיז משוודיה מגיעה לאתונה בענייני עסקים, ומתמקמת בדירה ברובע "פלאקה". יורגוס ואליז נפגשים באקראי כשהם יושבים בבר סמוך לדירתה, מתאהבים ומתחילים לקיים מפגשים רומנטיים בדירה. בשיחות ביניהם לגבי המצב הכלכלי, יורגוס מלין על שאנשים שמאבדים את עולמם מואשמים באחריות לסבלם-הם, אך אליז דוגלת בעולם של שוק חופשי שבו כל אדם אחראי לגורלו.
יום אחד, אליז מגיעה לחברה שיורגוס עובד בה, ומתברר שהיא מנהלת בכירה בחברה שוודית, שבאה לעשות צעדי ייעול וצמצום כח אדם לקראת השתלטות על החברה היוונית. השניים נאלצים לנהוג כזרים כלפי הסביבה, אך אהבתם ויחסי העבודה ביניהם מתערבים זה בזה. עובד אחר בחברה, אוֹדִיסֵאָס, רואה חשבון וחבר קרוב של יורגוס, בא לדבר על ליבו כדי שימנע את פיטוריו, כי הוא, אודיסאס, נמצא בקשיים כלכליים, ביתו עוקל ואשתו בהריון. יורגוס מנסה לדבר על כך עם אליז, אך היא דוחה אותו משום שפנייתו איננה אתית. עוד ועוד עובדים מפוטרים, ובסוף גם אודיסאס. כהתרסה כלפי אליז, יורגוס מביא למשרד את אשתו אנה ובנו. אליז מתקשה לעשות את עבודתה כאשר היא נדרשת למחלקה של יורגוס, והממונים מביעים תרעומת על חוסר ההתקדמות בצמצומים.
מנהל בחברה, איליאס, שנודע לו על הרומן של יורגוס עם אליז, מתגרה ביורגוס על שהוא חסין מפיטורים בשל כך, ומספר לו שאודיסאס התאבד ואשתו מסרבת לראות את יורגוס בהלוויה. יורגוס נשבר ומודיע לאליז על סיום הרומן ביניהם. כעת היא מתמודדת עם דרישת המשקיעים לסגור את המחלקה של יורגוס.

פרק שלישי: "הזדמנות שנייה"

סבסטיאן זימר הוא היסטוריון ומרצה גרמני שפרש לגמלאות, רווק מושבע שעבר להתגורר באתונה ומשמש כיועץ בספרייה הלאומית של יוון. בעת שהוא עורך קניות במרכול, הוא מבקש את עזרתה של מריה, וזו מתלוננת על שהוא כזר קונה מכל טוב, בעוד שלה כמקומית אין כסף לקנות אפילו עגבניות שרי, והיא באה למרכול מתוך הרגל, אך לא קונה דבר. סבסטיאן מזמין את מריה לקפה, והיא מספרת שהיא נשואה, אם לילדים ואיננה מאושרת, אך סבסטיאן מאמין שאדם יכול לשנות את גורלו. הוא מתחיל לחזר אחריה, קונה לה קופסת עגבניות שרי, והם מתחילים להיפגש בקביעות במרכול, משום שמריה חוששת להיפגש במקומות אחרים. סבסטיאן משחד את שומר המרכול, וזה מאפשר לו להיכנס למקום אחרי שעת הסגירה, כדרך בילוי.
מריה נענית להצעת סבסטיאן לבוא איתו לספריה הלאומית, שם הוא נותן לה ספרים לקרוא. אחד מאלה הוא ספר מיתולוגיה על סיפור אהבתם של ארוס ופסיכה. סבסטיאן מספר למריה איך הלכה פסיכה עד השאול כדי לחפש את ארוס אהובה, וכיצד זאוס העניק לאהבתם הזדמנות שנייה. אחר כך, הוא נותן לה ספר בשם "הזדמנות שנייה", ומריה מספרת על חששותיה מיום ההולדת הקרב של הנכד שלה, משום שאחרי שמחת יום ההולדת, היא תישאר שוב עם אומללותה וספקותיה באשר לטעויות שעשתה ולחינוך שהעניקה לילדיה. ערב אחד חדלה מריה להופיע לפגישות במרכול.
נראות תמונות מארוחת יום ההולדת של הנכד, ומכאן והלאה נסגרים מעגלים בין הסיפורים והדמויות: מריה ואדוניס הם הוריהם של יורגוס ודפני, ואדוניס הילד (הקרוי על שם סבו) הוא בנו של יורגוס ונכדה של מריה. מריה חששה מתגובת אדוניס אם ייוודע לו דבר אהבתה של דפני לפארס, ולכן דפני ברחה מהבית. אדוניס נזף ביורגוס על רומן האהבים שלו, ודרש ממנו לשמור על שלימות משפחתו. ערב אחד, אדוניס חזר עם כתמי דם על חולצתו. מריה הבינה מה הוא עושה, הוא הטיח בה שהמהגרים לנים בשדה התעופה ועוסקים בסחר בנשק וסמים, והוא ממלא את חובתו למדינה ולילדיו. מריה הטיחה בו שהוא פשיסט אלים, ירקה בפרצופו ועזבה אותו. שותפו של אדוניס התקשר אליו, והם יצאו לעשות את הפוגרום בפליטים בשדה התעופה, המתואר בפרק הראשון. כאשר דפני ואדוניס נתקלו זו בזה במהלך הפוגרום, ירה בה שותפו של אדוניס, והיא מתה בזרועות אביה, לעיני פארס. כאן מתבהרת סמליות הבומרנג, כאשר שנאת הזרים של אדוניס חזרה אליו כבומרנג עם מות בתו. מריה קיבלה את ההודעה על מות דפני בעודה אורזת את בגדיה לעזוב, ובאותו לילה היא הפסיקה להגיע לפגישות עם סבסטיאן.
כאשר אליז עמדה בפני הצורך לפטר את יורגוס, היא הודיעה שהיא מתקשה למלא את תפקידה בייעול החברה, ביקשה שישלחו לה מחליף ועזבה את יוון בלא להיפרד מיורגוס. המחלקה של יורגוס נסגרה, הוא פוטר ונפרד מאשתו.
כעבור שנה, פארס היגר לקנדה. יורגוס מצא את הספר "הזדמנות שנייה" עם הקדשה שכתב סבסטיאן למריה, בא לספרייה הלאומית להכיר את סבסטיאן, והלה סיפר ליורגוס שהוא לא חדל להמתין למריה במשך השנה הזו. סבסטיאן הולך לפגוש את מריה כשהיא חסרת כל, כמימוש של הבטחת ההזדמנות השנייה.

הפקה

על תחילת צילומי הפרק הראשון נמסר ב-14 ביולי 2014, וב-30 בספטמבר באותה שנה נמסר על תחילת צילומי הפרקים השני והשלישי.
הסרט צולם בחלקו הגדול באתרים אותנטיים ביוון, ובאתונה בפרט. סצנות המתרחשות בשדה התעופה, צולמו בשטח נמל התעופה "אליניקון", שננטש לאחר סגירתו ב-2001. בכלל זה, מטוס "בואינג 747" מקורקע של חברת "אולימפיק איירליינס" שפשטה רגל בשנת 2009. סצנות המתרחשות על חוף הים, צולמו בחוף ווֹיְדוֹקְלִיָה, מסיניאה, בדרום מערב הפלופונסוס. אתרי צילום נוספים באתונה: רובע "פלאקה" שלמרגלות האקרופוליס, ובניין הספרייה הלאומית של יוון. הסצנה שבה נראית אליז באולם נוסעים יוצאים בשדה תעופה, לקראת סוף הסרט, צולמה בשדה התעופה של מינכן, גרמניה.

הפצה והכנסות

ביוון, הסרט יצא לבתי הקולנוע ב-17 בדצמבר 2015, ועד סוף פברואר 2016 הכניס כ-4.7 מיליון דולר כסרט הרווחי ביותר ביוון מזה כעשור. הקרנת הבכורה בארצות הברית התקיימה ב-1 באוקטובר 2016, כסרט שפתח את פסטיבל הסרטים היווניים בניו יורק, ב-21 באוקטובר הוקרן לפני חברי התאחדות העיתונאים הזרים בהוליווד, ויצא לבתי הקולנוע ב-13 בינואר 2017. בישראל יצא הסרט ב-3 באוגוסט 2017.
בסך הכל, גרף הסרט הכנסות של כ-5.5 מיליון דולר.

ביקורות

באתר הדירוגים Rotten Tomatoes קיבל הסרט בקרב המבקרים דירוג של 63% בשקלול של שמונה ביקורות, לעומת 85% בקרב הגולשים. באתר Metacritic קיבל הסרט ציון 61 (מתוך 100) לפי חמש ביקורות שהוגדרו "אוהדות בדרך כלל".
גארי גולדסטין כתב ב"לוס אנג'לס טיימס" שמדובר בדרמה מעשה אמן, כאשר הסיפורים משתלבים זה בזה באופן מפתיע ומשכנע, ופאפאקליאטיס משכיל לאזן ביניהם מהבחינות הרגשית, התרבותית והפוליטית. בביקורת ב"הוליווד ריפורטר", פרנק שק טען שפאפאקליאטיס מצליח לצייר פורטרט של סביבה מוטרדת, אך הוא כה מתאמץ להבהיר את הנקודות המרכזיות בסרט, עד שנדמה שהדמויות והמצבים נועדו לצורך הדגשה בלבד. שק מציין שרק הסיפור השלישי מצליח לעורר רגש אמיתי, כאשר הסרט מרוויח מנוכחותו של סימונס בתפקיד הפרופסור הגמלאי, ואילו קאבויאני מתעלה מעל המשחק הסביר בסרט, כעקרת הבית האומללה. לעומת זאת, שני הסיפורים האחרים הם, לדעת שק, קלישאות, האחד - של נוסחת "רומאו ויוליה", והשני - של יחסי תן וקח.
לעומת שק, אוואן גלייברמן סבר שהפרק השני הוא המהדהד ביותר, כאשר יורגוס עומד מהצד נוכח דמעות וייאוש, והשאלה היא אם הוא יצליח להציל את עורו מצד אחד, אך מצד שני - לשחרר את עצמו, וברור שאסונם של המפוטרים הוא הפחד מליפול בין הסדקים, ודבר לא ימתין להם מלבד אבדון. גלייברמן סבור שהסרט לא רע, אבל הוא מעט מדי. על אף שהסרט מטפל בסוגיות השונות בהגינות, הוא נראה שבלוני, ועם זאת הוא נוגע בסוגיה חשובה: מה קורה לחברה שהחיים "הרגילים" שלה הולכים ומתמעטים?
בדומה לשק, סיימון אברמס שיבח את סימונס וקאבויאני, אשר בהופעה מיומנת, מעבירים עולם של משמעויות במבט בלבד. אלה, לעומת השחקנים האחרים, שאברמס סבר שהם חסרים את הכימיה הגורמת לצופים להאמין שהקשרים בין הדמויות חוצים גבולות סוציו-אקונומיים.
בישראל, שמוליק דובדבני כתב ב-ynet, שהמימד האגדי-אקטואלי בשלושת סיפורי האהבה, קורס נוכח נאיביות פוליטית ועיצוב סטריאוטיפי של הדמויות. לדעת דובדבני, "הסרט הזה הוא דוגמה לאופן שבו משבר אמיתי מנוצל לצרכים של קיטש מלודרמטי ורידוד פוליטי ואנושי".